Fyrst Albert vil med i Arktisk Råd
ARTIKKELEN ER OVER FIRE ÅR GAMMEL Nå vurderer den miljø- og klimaengasjerte regenten i lilleputtstaten ved Middelhavet å be om å få observatørstatus i Arktisk Råd. Fyrsten har et stort engasjement for utviklingen i polarområdene, og ønsker å være med der premissene legges. – Det er mange land som ber om observatørstatus i Arktisk Råd, og det er mulig at Monaco kommer til å gjøre det samme innen kort tid, sier fyrsten i et sjeldent intervju.Arktisk Råd er et mellomstatlig organ for samarbeid om spørsmål knyttet til utfordringer landene i Arktis står overfor. Medlemslandene er Canada, Danmark, Finland, Island, Norge, Russland, Sverige og USA. Flere ikke-arktiske stater, internasjonale organisasjoner og ikke-statlige organisasjoner har observatørstatus i Arktisk Råd. Søndag og mandag deltar fyrst Albert på den store konferansen Arctic Frontiers som går av stabelen i Tromsø, der ulike problemstillinger står på dagsorden. Fyrsten har tidligere gjort seg bemerket ved selv å gå til Nordpolen og Sydpolen. VG møtte Albert II på hans slott i Monaco i forkant av konferansen. I et intervju i VG Helg denne uken snakker han både om gleden ved nylig å være blitt tvillingpappa, og om den bekymring han nærer for utviklingen – særlig i Arktis.– Jeg tror det er all mulig grunn til bekymring, ikke bare på grunn av de raske endringene i klimaet, men også som følge av økt press på Arktis gjennom stadig sterke jakt på og utnyttelse av ulike ressurser; mineraler, hydrokarboner osv. Hvis denne virksomheten skulle føre til en større industriell ulykke, for eksempel, kommer hele Arktis til å stå foran en alvorlig trussel, sier fyrsten alvorlig. Han peker på at tegnene om at noe er galt er mange, alt fra at isen rundt Nordpolen blir stadig tynnere, særlig om sommeren, til habitatproblemer for ulike dyrearter i Arktis. – Dette er bare noen faktorer, jeg glemmer sikkert mange – tendensene til overfiske, for eksempel. Fyrst Albert snakker varmt om behovet for bedre styring med utviklingen, viktigheten av å få på plass et bedre rammeverk for Arktis – basert på internasjonal rett. – Det er noe alle forstår, og det er opp til medlemmene av Arktisk Råd – blant annet – å hindre at noen tar loven i egne hender.Gjennom sin private Prince Albert Fondation, bidrar fyrsten av Moncao til ulike prosjekter som ikke minst har som målsetting å fremme bevissthet blant folk og myndigheter om innvirkningene menneskelig aktivitet har på miljøet. Målet er også å fremme tiltak og løsninger som kan bidra til en mest mulig bærekraftig utvikling. – For å sitere Barack Obama: «Vi kommer fra mange steder, men vi deler den samme fremtiden. Vi står overfor mange utfordringer, derfor trenger vi solidaritet, både mellom folk og generasjoner, sier Albert II.
Fyrst Albert av Monaco vil for alvor være med og påvirke utviklingen i de polare områdene i verden.